Нацрт

На основу члана 191, 204, 212. Закона о накнадама за коришћење јавних добара („Сл. гласник РС“ бр. 95/2018) и члана 40. став 1. тачка 3. Статута општине Бач („Сл. лист општине Бач“ бр. 2/2019) Скупштина општине Бач, на седници одржаној дана \_\_\_\_ 2019. године донела је

**О Д Л У К У**

**О НАКНАДАМА ЗА КОРИШЋЕЊЕ ЈАВНИХ ПУТЕВА**

**НА ТЕРИТОРИЈИ ОПШТИНЕ БАЧ**

**Члан 1.**

Овом Одлуком утврђују се накнаде за коришћење јавних путева на територији општине Бач (у даљем тексту: накнада), обвезник накнаде, основица, висина накнаде, начин утврђивања и плаћања, ослобођења, уплата прихода и друга питања.

**Члан 2.**

Накнаде за коришћење јавних путева су:

1. накнада за ванредни превоз, и то за:
	1. прекорачење дозвољене димензије;
	2. прекорачење дозвољене укупне масе;
	3. прекорачење дозвољеног осовинског оптерећења;
2. накнада за постављање рекламних табли, рекламних паноа, уређаја за обавештавање или оглашавање поред јавног пута, односно на другом земљишту које користи управљач јавног пута, у складу са прописима;
3. накнада за коришћење делова путног земљишта јавног пута и другог земљишта које користи управљач јавног пута;
4. накнада за постављање водовода, канализације, електричних водова, електронске комуникационе мреже и сл. на јавном путу.

Јавни пут je пут у смислу зaкoнa кojим сe урeђуjу jaвни путeви.

Накнаде из става 1. тачка 1) овог члана се наплаћују у складу са законом којим се уређује накнада за коришћење јавних добара, а накнаде из став 1. тач. 2), 3) и 4) овог члана утврђују се у складу са овом одлуком.

**Накнада за постављање рекламних табли, рекламних паноа, уређаја за обавештавање или оглашавање поред јавног пута, односно на другом земљишту које користи управљач јавног пута**

***Обвезник накнаде***

**Члан 3.**

Обвезник накнаде за постављање средстава за оглашавање поред односно на улицама и општинским путевима, односно на другом земљишту које користи управљач улице или општинског пута (у даљем тексту: накнада за постављање рекламних табли поред општинског пута) је лице које је поставило средство за оглашавање на основу плана постављања средстава за оглашавање на улицама и општинским путевима, након спроведеног поступка јавног конкурса односно кроз реализацију пројекта јавно-приватног партнерства са елементом концесије.

***Основица***

**Члан 4.**

Основица накнаде за постављање рекламних табли поред општинског пута је укупна површина свих страна за оглашавање постављене табле изражена у метрима квадратним (m²).

***Висина накнада***

**Члан 5.**

Висина накнаде за постављање рекламних табли поред општинског пута износи:

Табела 1.

|  |  |
| --- | --- |
| За постављање средстава за оглашавање поред односно на улицама и општинским путевима односно другом земљишту које користи управљач улице или општинског пута | Висина дневне накнаде у динарима |
| Дневно дин/м2  | 17,00 |

***Начин утврђивања и плаћања***

**Члан 6.**

Накнаду за постављање рекламних табли на општинском путу, утврђује јединица локалне самоуправе приликом закључивања уговора са обвезником накнаде по окончаном јавном конкурсу, односно уговора о јавно – приватном партнерству.

Накнаду из става 1. овог члана, решењем утврђује Одељење за финансије и буџет.

Одељење за урбанизам, заштиту животне средине, имовинско правне и комунално стамбене послове доноси решење којим се одобрења за коришћење јавних путева и у обавези је да један примерак решења достави Одељењу за финансије и буџет Општинске управе.

**Накнада за коришћење делова путног земљишта јавног пута и другог земљишта које користи управљач јавног пута**

**Обвезник накнаде**

**Члан 7.**

Обвезник накнаде за коришћење делова путног земљишта јавног пута и другог земљишта које користи управљач јавног пута (у даљем тексту: накнада за коришћење делова путног земљишта), а које је у општој употреби је корисник тог земљишта.

**Основица**

**Члан 8.**

Основица накнаде за коришћење делова путног земљишта је метар квадратни (m²) путног земљишта у зависности од површине коришћеног земљишта и значаја општинског пута и улице пута, а које обвезник накнаде користи за приступ и изградњу бензинских станица, хотела, мотела, ресторана, ауто сервиса, продавница, стоваришта, мегамаркета и других комерцијалних објеката, осим домаћинства.

**Висина накнаде**

**Члан 9.**

Висина накнаде за коришћење путног земљишта ошптинских путева и улица и другог земљишта које користи управљач у зависности од површине коришћеног земљишта износи:

Табела 2.

|  |  |
| --- | --- |
| Површина | Износ накнаде (динара/m² коришћеног путног земљишта) |
| коришћеног | Општински |
| путног земљишта | путеви и улице |
| 1 | дo 50 m² | 300,00 |
| 2 | 51–250 m² | 200,00 |
| 3 | 251–500 m² | 100,00 |
| 4 | преко 500 m² | 50,00 |

**Начин утврђивања и плаћања**

**Члан 10.**

Обрачун површине коришћеног земљишта код накнада за коришћење путног земљишта ошптинских путева и улица и другог земљишта које користи управљач врши се на основу техничке документације или мерењем на лицу места, уколико није могуће доћи до пројектно техничке документације.

Годишња накнада за коришћење путног земљишта ошптинских путева и улица и другог земљишта које користи управљач утврђује управљач приликом издавања решења.

Накнада се плаћа у 12 једнаких месечних рата, до 15. у месецу за претходни месец.

**Накнада за постављање водовода, канализације, електричних водова, електронске комуникационе мреже и сл. на јавном путу**

**Обвезник накнаде**

**Члан 11.**

Обвезник накнаде за постављање водовода, канализације, електричних водова, електронске комуникационе мреже и сл. на јавном путу и у заштитном појасу јавног пута (у даљем тексту: накнада за постављање инсталација) је лице које користи јавни пут за постављање инсталација.

Обвзником накнаде, из става 1 овог члана, не сматрају се општина Бач и директни и индиректни корисници буџетских средстава.

**Основица**

**Члан 12.**

Основица накнаде за постављање инсталација је дужина постављених инсталација изражена у метрима (m).

**Висина накнаде**

**Члан 13.**

Висина накнаде за постављање инсталација у зависнпости од пречника (ширине) и врсте инсталација на општинском путу и улици износи:

Табела 3.

|  |  |
| --- | --- |
| Инсталације | Износ накнаде у динарима по метру постављених инсталација  |
| пречника до 0,01 метар |
|  |
| оптички каблови | 25,00 дин./m |
| електро и гасне | 15,00 дин./m |
| водовод и | 10,00 дин./m |
| канализација |
|  |

За постављање инсталација поред, испод или изнад (укрштај) општинског пута и улице плаћа се накнада зависно од врсте инсталације, по метру постављених инсталација пречника (или ширине) до 0,01 метар, за инсталације већег пречника накнада се линеарно увећава сразмерно повећању пречника (или ширине).

Под пречником подразумева се спољни пречник инсталационог вода заједно са заштитним колонама, а под ширином подразумева се ширина инсталационог вода без обзира на облик истог.

**Члан 14.**

Захтев за издавање сагласности за постављање инсталација из члана 13.. Табеле 3. на општинском путу и улици подноси управљачу, инвеститор или лице које инвеститор овласти.

Уз захтев се прилаже:

1. Правоснажно решење о одобрењу за изградњу (одговарајућа дозвола по Закону о планирању и изградњи).

2. Извод из техничке документације урађене за потребе извођења радова који садржи прилоге из којих ће се сагледати обим грађевинских радова на јавној саобраћајној површини (технички извештај, катастарско топографска подлога, ситуација на катастарско-топографској подлози, ситуација на катастру водова, подужни профил, карактеристични попречни профили, услови ЈКП надлежног за одржавање јавног пута, предмер и предрачун радова итд.).

3.Уз извод се даје Изјава одговорног лица инвеститора дата под материјалном и кривичном одговорношћу, оверена:

– да је достављена техничка документација у складу са правоснажним решењем о одобрењу за изградњу (одговарајућом дозволом по Закону о планирању и изградњи).

Управљач је дужан да одлучи о захтеву и подносиоцу захтева изда решење о висини утврђене накнаде и сагласности за постављање инсталација из члана 13.. Табеле 3. у року од осам дана од дана пријема потпуног захтева.

Подносилац захтева накнаду за издавање сагласности за постављање инсталација из члана 13. Табела 3., плаћа у року од осам дана од дана правоснажности решења из става 3. овог члана.

 Инвеститор је дужан да обавести управљача уколико дође до одступања од техничке документације на основу које је издата сагласност, а ради издавања коначног обрачуна за наплату накнаде.

**Начин утврђивања и плаћања**

**Члан 15.**

Накнада за постављање инсталација на општинском путу или улици утврђује се решењем управљача општинског пута и улице приликом издавања решења на начин прописан чланом 13. ове одлуке.

Накнада из става 1. овог члана плаћа се у роковима утврђеним решењем.

**Припадност прихода**

**Члан 16.**

Приходи остварени од накнада из члана 2. став 1. ове одлуке припадају управљачу пута и уплаћују се на његов рачун.

**Члан 17.**

Ступањем на снагу ове Одлуке престаје да важи члан 13. Одлуке о оглашавању на територији општине Бач („Сл лист оштине Бач“, бр. 22/2017) којом је регулисана висина накнаде за постављање средства за оглашавање на територији општине Бач.

**Члан 18.**

Ова Одлука ступа на снагу осмог дана од дана објављивања у „Службеном листу општине Бач“.

**СКУПШТИНА ОПШТИНЕ БАЧ**

Број:

Дана:

ПРЕДСЕДНИК СКУПШТИНЕ ОПШТИНЕ БАЧ

Новаковић Др. Зоран с.р.